Γνωμοδότηση για την πρόταση οδηγίας του Ευρωπαϊκού Κοινοβουλίου και του Συμβουλίου για την 16η τροποποίηση της οδηγίας 76/769/ΕΟΚ του Συμβουλίου περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως ορισμένων επικίνδυνων ουσιών και παρασκευασμάτων () (95/C 236/04)

Στις 20 Φεβρουαρίου 1995, και σύμφωνα με το άρθρο 100 Α της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα περιβάλλοντος, δημόσιας υγείας και κατανάλωσης στο οποίο ανατέθηκε η προετοιμασία των σχετικών εργασιών της ΟΚΕ, κατήρτισε τη γνωμοδότησή του στις 2 Μαΐου με βάση την εισηγητική έκθεση του κ. Λέριου.

Κατά την 326η σύνοδο ολομέλειας, της 31ης Μαΐου και 1ης Ιουνίου 1995 (συνεδρίαση της 31ης Μαΐου 1995), η Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

Η ΟΚΕ εγκρίνει την πρόταση για 16η τροποποίηση της οδηγίας με βάση τις γενικές και ειδικές παρατηρήσεις που ακολουθούν.

1. Γενικές παρατηρήσεις

1.1. Η πρόταση της Επιτροπής αφορά περιορισμούς στην εμπορία και χρήση του εξαχλωροαιθάνιου (HCE). Συγκεκριμένα προβαίνει στην απαγόρευση της χρησιμοποίησης του HCE :

α) κατά την παραγωγική διαδικασία της Βιομηχανίας Αλουμινίου και

β) κατά την παραγωγική διαδικασία άλλων μη σιδηρούχων μετάλλων, εκτός κάποιων εξαιρέσεων.

1.2. Η πρόταση της Επιτροπής στοχεύει

α) στην προστασία της ενότητας της εσωτερικής αγοράς εναρμονίζοντας τους όρους χρήσης του HCE.

β) στην προστασία του περιβάλλοντος, και

γ) στην εκπλήρωση των υποχρεώσεών της στο πλαίσιο της Parcom. (Οι αποφάσεις Parcom 92/4 και 93/1 προβλέπουν σταδιακή κατάργηση του HCE στη δευτερογενή βιομηχανία αλουμινίου ανάλογα με την κατηγορία, μέχρι την 31η Δεκεμβρίου 1994 και την 31η Δεκεμβρίου 1996, και στη βιομηχανία μη σιδηρούχων μετάλλων μέχρι την 31η Δεκεμβρίου 1997 αντίστοιχα, με εξαίρεση την παραγωγή των κραμάτων μαγνησίου ΑΖ-81, ΑΖ-91 και ΑΖ-92 για τα οποία η χρησιμοποίηση του HCE θα επανεξετασθεί το 1996).

1.3. Η πρόταση της Επιτροπής έχει μορφή τροπολογίας (16η) της οδηγίας 76/769/ΕΟΚ και καθορίζει το πλαίσιο οδηγίας για τον περιορισμό εμπορίας και χρήσης επικίνδυνων ουσιών και παρασκευασμάτων. Σημειωτέον ότι δεν τίθεται ζήτημα επικουρικότητας, καθόσον η πρόταση δεν αποτελεί καινούργια νομοθετική αφετηρία.

1.4. Συνέπεια της 16ης τροποποίησης θα είναι να αντικατασταθεί το HCE με υποκατάστατα περιβαλλοντικώς αβλαβή, όπως το Άζωτο που είναι αδρανές υλικό, με τελικό αποτέλεσμα οι προτεινόμενοι περιορισμοί να αποτελέσουν σημαντική συμβολή στην περιβαλλοντική προστασία του Β.Α. Ατλαντικού (όπως προβλέπεται από τη Σύμβαση των Παρισίων 1974 για την πρόληψη της θαλάσσιας ρύπανσης που προέρχεται από χερσαίες πηγές και εφαρμόζεται από το εκτελεστικό όργανο Parcom).

2. Ειδικές παρατηρήσεις

2.1. Το εξαχλωροαιθάνιο (HCE) περιλαμβάνεται στον μαύρο κατάλογο της οδηγίας 76/464/ΕΟΚ του Συμβουλίου, η οποία αναφέρεται στη ρύπανση που προκαλούν ορισμένες επικίνδυνες ουσίες στο υδάτινο περιβάλλον. Βεβαίως, δεν είναι μόνο το HCE αυτό καθ`αυτό που ρυπαίνει το υδάτινο περιβάλλον. Η χρησιμοποίησή του στη διαδικασία παραγωγής μη σιδηρούχων μετάλλων έχει σαν αποτέλεσμα την έκλυση (απελευθέρωση) χλωροφαινολών και εξαχλωροβενζολίου που σαν κυκλικοί υδρογονάνθρακες επιβαρύνουν το υδάτινο περιβάλλον, καθώς και διοξινών που συγκαταλέγονται στις πολύ τοξικές ουσίες.

2.2. Το HCE έχει βιομηχανική κυρίως εφαρμογή. Χρησιμοποιείται για την απαέρωση χυτών μετάλλων, κυρίως αργιλίου και κραμάτων μαγνησίου. Κυριότεροι χρήστες του HCE είναι οι μεταλλουργικές Βιομηχανίες Αλουμινίου και κραμάτων Μαγνησίου. Η χρήση του έχει σχεδόν καταργηθεί στην πρωτογενή μεταλλουργία (παραγωγή) του αργιλίου, ενώ μικρές ποσότητες HCE χρησιμοποιούνται στη δευτερογενή (ανάτηξη αλουμινίου), και σ`αυτό συνέβαλε η συνεχώς αυξανόμενη τιμή του HCE εν συνδυασμώ με τη μείωση του όγκου των πωλήσεών του. Η χρήση του τα τελευταία χρόνια έχει περιορισθεί σημαντικά καθόσο η διαδικασία απαέρωσης χρησιμοποιεί Άζωτο (που είναι αδρανές αέριο) και προσθήκη πρωτογενούς μετάλλου σε συνθήκες κενού.

2.3. Σημαντικές ποσότητες HCE χρησιμοποιούνται ακόμη στην παραγωγή κραμάτων Μαγνησίου, μικρές δε ποσότητες στα μικρά χυτήρια Αλουμινίου. Η πρόταση της Επιτροπής με την εν λόγω 16η τροποποίηση λαμβάνει υπόψη την ειδική κατάσταση των μικρών χυτηρίων Αλουμινίου και των Βιομηχανιών κραμάτων Μαγνησίου, επιτρέποντας προσωρινές παρεκκλίσεις και εξαιρέσεις αντίστοιχα.

2.4. Δέον να σημειωθεί ότι κατά την εκπόνηση της πρότασης, η Επιτροπή αναφέρει στο έγγραφό της ότι η Βιομηχανία εκπροσωπούμενη από τους συνδέσμους « European Aluminium Association » και « Association europιenne des Mιtaux » ενώ θα επιθυμούσε περισσότερες εξαιρέσεις ως προς την απαγόρευση, δεν αντιτάχθηκε στην πρόταση. Ένα δε μεγάλο κράτος μέλος επιφυλάσσεται με το επιχείρημα ότι επιθυμεί περισσότερες εξαιρέσεις.

2.5. Συμπερασματικά, η ΟΚΕ εκτιμά ότι με την προτεινόμενη οδηγία εναρμονίζονται οι περιορισμοί σχετικά με τη χρήση του HCE στις Βιομηχανίες μη σιδηρούχων μετάλλων με συνέπεια,

α) να αποφεύγεται η δημιουργία εμπορικών φραγμών με τις χώρες της Ένωσης που δεν είναι συμβαλλόμενα μέρη της « Parcom »,

β) να εξασφαλίζεται υψηλή στάθμη προστασίας του περιβάλλοντος και

γ) να τηρούνται οι νομικές υποχρεώσεις της Επιτροπής οι απορρέουσες από τη σύμβαση « Parcom ».

Βρυξέλλες, 31 Μαΐου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. C 382 της 31. 12. 1994, σ. 35.